BEGRUNDELSE

Cypern har været under stadig større pres på de finansielle markeder på baggrund af den voksende bekymring med hensyn til de offentlige finansers holdbarhed, herunder den svækkede finansielle sektor og omfanget af potentielle offentlige støtteforanstaltninger. Nogle af ubalancerne er opstået som følge af negativ afsmitning fra krisen i euroområdet og udviklingen i Grækenland, men andre er indenlandske og længerevarende. Kreditvurderingsbureauerne har ved flere lejligheder nedklassificeret de cypriotiske statsobligationer, og landet kan ikke længere refinansiere sig selv til en rente, der kan garantere finanspolitisk holdbarhed på lang sigt. Parallelt hermed er banksektoren i stigende grad blevet afskåret fra finansiering på de internationale markeder, og en række større finansielle institutioner har registreret betydelige kapitalunderskud. Situationen i banksektoren blev drastisk forværret i begyndelsen af 2013, hvilket skyldtes svækket tillid, der igen førte til kontinuerlige og betydelige kapitaludstrømninger. I marts 2013 blev der i Eurogruppen opnået en politisk aftale om hovedelementerne i et makroøkonomisk tilpasningsprogram for Cypern med en finansieringsramme på op til 10 mia. EUR. Efter den finansielle uro blev der indført banklukning i ti dage, hvor sektoren blev reduceret betydeligt i kraft af afvikling og omstrukturering af banker og udskillelse af de cypriotiske bankers græske operationer.

På baggrund af disse alvorlige økonomiske og finansielle uroligheder anmodede de cypriotiske myndigheder den 25. juni 2012 officielt om finansiel støtte i form af et lån fra den europæiske finansielle stabilitetsfacilitet/den europæiske stabilitetsmekanisme samt støtte fra Den Internationale Valutafond (IMF) med henblik på at støtte genopretningen af en holdbar økonomisk vækst, sikre et velfungerende banksystem og bevare den finansielle stabilitet i Unionen og i euroområdet. Den 27. juni 2012 opfordrede Eurogruppen Kommissionen til sammen med Den Europæiske Centralbank (ECB), de cypriotiske myndigheder og IMF at nå til enighed om et makroøkonomisk tilpasningsprogram, herunder finansieringsbehovene, og træffe passende foranstaltninger til at beskytte den finansielle stabilitet. Den 16. og 25. marts 2013 nåede Eurogruppen frem til en politisk aftale med de cypriotiske myndigheder om de væsentligste elementer i et program, der omfattede omstrukturering og kraftig reduktion af banksektoren og en øget indsats med hensyn til finanspolitisk konsolidering, strukturelle reformer og privatisering. En vigtig del af aftalen var, at rekapitaliseringen af bankerne næsten udelukkende skulle komme fra bankerne selv (dvs. fra aktionærer og kreditorer). Indskud på op til 100 000 EUR ville ikke blive berørt. Kreditorerne skulle ikke lide tab, der oversteg de tab, som de ville have haft, hvis bankerne var blevet likvideret ved almindelig insolvensbehandling. Den 2. april 2013 blev der opnået enighed på det tekniske niveau om en omfattende politisk pakke, der skal gennemføres inden for rammerne af et treårigt makroøkonomisk tilpasningsprogram; de vigtigste mål, foranstaltninger og resultater blev fastsat i et udkast til aftalememorandum mellem Kommissionen og Republikken Cypern.

Det makroøkonomiske tilpasningsprogram skal tage sigte på at genoprette tilliden på de finansielle markeder, genetablere sunde makroøkonomiske balancer og gøre det muligt at genoprette en bæredygtig økonomisk vækst. For at nå disse mål bygger programmet på tre søjler. Den første søjle er en strategi for den finansielle sektor baseret på omstrukturering og reduktion af finansielle institutioner og styrkelse af tilsynet i denne sektor, samtidig med at der skal gøres en indsats for at afhjælpe kapital- og likviditetsmangler. Den anden søjle er en ambitiøs finanspolitisk konsolideringsstrategi, som bygger på den konsolideringsindsats, der blev indledt i 2012, herunder især foranstaltninger for at mindske de løbende primære udgifter, øge de offentlige indtægter, forbedre den offentlige sektors funktion og opretholde den finanspolitiske konsolidering på mellemlang sigt. Formålet er at korrigere det uforholdsmæssigt store underskud på statsfinanserne og få den offentlige bruttogældskvote til at falde støt på mellemlang sigt. Myndighederne har forpligtet sig til at nedbringe underskuddet til under 3 % af BNP hurtigst muligt. Det bør fortsat tilstræbes at sikre en god gennemførelse af strukturfondene og andre EU-fonde samt EU’s politiske initiativer til fremme af vækst og beskæftigelse. Dette vil bidrage til et langsigtet vækstmønster for Cypern. Den tredje søjle består af en ambitiøs dagsorden for strukturreformer, som skal bidrage til større konkurrenceevne og bæredygtig og afbalanceret vækst i tråd med de landespecifikke henstillinger, der blev rettet til Cypern i 2012, og gøre det muligt at rette op på de makroøkonomiske ubalancer. Det bør tilstræbes at opretholde de unges muligheder og beskæftigelsesudsigter med henvisning til den politiske aftale af 28. februar 2013 om Rådets henstilling om oprettelsen af en ungdomsgaranti.

Programmet dækker perioden 2013-2016.

2013/0121 (NLE)

Forslag til

RÅDETS AFGØRELSE

rettet til Republikken Cypern om specifikke foranstaltninger til genoprettelse af finansiel stabilitet og bæredygtig vækst

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 136, stk. 1, sammenholdt med artikel 126, stk. 6,

under henvisning til forslag fra Europa-Kommissionen og

ud fra følgende betragtninger:

(1) I henhold til artikel 136, stk. 1, i traktaten om Den Europæiske Unions funktionsmåde (TEUF) kan der vedtages specifikke foranstaltninger for de medlemsstater, der har euroen som valuta, for at medvirke til Den Økonomiske og Monetære Unions rette virkemåde.

(2) Den 13. juli 2010 vedtog Rådet en afgørelse i henhold til artikel 126, stk. 6, i TEUF, hvori det fastslog, at der forelå et uforholdsmæssigt stort underskud i Cypern[1], og samtidig rettede det i overensstemmelse med artikel 126, stk. 7, i TEUF en henstilling til Cypern med henblik på at bringe situationen med et uforholdsmæssigt stort offentligt underskud til ophør, hvori det anføres, at ”de cypriotiske myndigheder [bør] bringe den nuværende situation med et uforholdsmæssigt stort underskud til ophør senest i 2012”.

(3) I sin henstilling om Cyperns nationale reformprogram for 2012 og med en udtalelse om Cyperns stabilitetsprogram for 2012-2015[2] anbefalede Rådet bl.a., at Cypern skulle træffe foranstaltninger for at opnå en holdbar korrektion af det uforholdsmæssigt store underskud i 2012, sikre tilstrækkelige fremskridt i henseende til benchmarket for gældsreduktion, styrke de forskriftsmæssige bestemmelser for en effektiv rekapitalisering af de finansielle institutioner og forbedre konkurrenceevnen.

(4) Cypern har været under stadig større pres på de finansielle markeder på baggrund af den voksende bekymring med hensyn til de offentlige finansers holdbarhed, herunder de fornødne offentlige foranstaltninger til støtte for den svækkede finansielle sektor. Nogle af ubalancerne er opstået som følge af negativ afsmitning fra krisen i euroområdet, men andre er indenlandske og længerevarende[3]. Kreditvurderingsbureauerne har ved flere lejligheder nedklassificeret de cypriotiske statsobligationer, og landet kan ikke længere refinansiere sig selv til en rente, der kan garantere finanspolitisk holdbarhed på lang sigt. Parallelt hermed er banksektoren i stigende grad blevet afskåret fra finansiering på de internationale markeder, og en række større institutioner har registreret betydelige kapitalunderskud.

(5) I lyset af disse alvorlige økonomiske og finansielle forhold anmodede de cypriotiske myndigheder den 25. juni 2012 officielt om finansiel støtte i form af et lån fra den europæiske finansielle stabilitetsfacilitet/den europæiske stabilitetsmekanisme samt støtte fra IMF med henblik på at støtte genopretningen af en bæredygtig økonomisk vækst, sikre et velfungerende banksystem og bevare den finansielle stabilitet i Unionen og i euroområdet. Den 27. juni 2012 opfordrede Eurogruppen Kommissionen til sammen med ECB, de cypriotiske myndigheder og IMF at nå til enighed om et makroøkonomisk tilpasningsprogram, herunder finansieringsbehovene, og træffe passende foranstaltninger til at beskytte den finansielle stabilitet i den aktuelle meget udfordrende situation med risiko for afsmittende virkninger fra turbulensen på markedet for offentlig gæld. Den 16. og 25. marts 2013 nåede Eurogruppen frem til en politisk aftale med de cypriotiske myndigheder om hjørnestenene i et program. Banksektoren skulle omstruktureres og reduceres, og der skulle gøres en øget indsats med hensyn til finanspolitisk konsolidering, strukturelle reformer og privatisering. Rekapitaliseringen af bankerne skulle næsten udelukkende komme fra bankerne selv (dvs. fra aktionærer og kreditorer).

(6) Under de nuværende omstændigheder bør Cypern vedtage en omfattende politisk pakke, der skal gennemføres i et treårigt makroøkonomisk tilpasningsprogram i perioden fra 2. kvartal 2013 til 1. kvartal 2016.

(7) Den politiske pakke bør tage sigte på at genoprette tilliden på de finansielle markeder, genetablere sunde makroøkonomiske balancer og gøre det muligt at genoprette bæredygtig økonomisk vækst. Den bør bygge på tre søjler. Den første søjle bør være en strategi for den finansielle sektor baseret på omstrukturering og reduktion af finansielle institutioner og styrkelse af tilsynet i denne sektor, samtidig med at der bør gøres en indsats for at afhjælpe kapital- og likviditetsunderskud. Anden søjle bør være en ambitiøs strategi for en finanspolitisk konsolidering, der er størst i begyndelsen, især gennem foranstaltninger, der tager sigte på at mindske de løbende primære udgifter, øge de offentlige indtægter, forbedre den offentlige sektors funktion og opretholde den finanspolitiske konsolidering på mellemlang sigt, samtidig med at virkningerne for de dårligt stillede befolkningsgrupper mindskes mest muligt, og der sikres en god gennemførelse af strukturfondene og andre EU-fonde. Den tredje søjle bør omfatte en ambitiøs dagsorden for strukturreformer med henblik på at forbedre konkurrenceevnen og fremme en bæredygtig og afbalanceret vækst, som muliggør afhjælpning af makroøkonomiske ubalancer, især gennem en reform af lønindekseringssystemet i samråd med arbejdsmarkedets parter og fjernelse af hindringerne for velfungerende markeder. Det bør tilstræbes at opretholde de unges muligheder og beskæftigelsesudsigter med henvisning til den politiske aftale af 28. februar 2013 om Rådets henstilling om oprettelsen af en ungdomsgaranti.

(8) Ifølge Kommissionens opdaterede prognose for den nominelle BNP-vækst (-0,5 % i 2012, -8,2 % i 2013 og -2,9 % i 2014, 2,6 % i 2015 og 3,7 % i 2016) vil gældskvoten udgøre 87 % i 2012, 109 % i 2013, 123 % i 2014, 126 % i 2015 og 122 % i 2016. Gældskvoten vil således stige hurtigt frem til 2015 og derefter begynde at falde til ca. 105 % i 2020. Gældsdynamikken påvirkes af adskillige ikke-balanceførte transaktioner. Ifølge Kommissionens opdaterede prognose for den nominelle BNP-vækst forventes den primære offentlige saldo at udvise et underskud på 395 mio. EUR (2,4 % af BNP) i 2013, et underskud på 678 mio. EUR (4,3 % af BNP) i 2014, et underskud på 344 mio. EUR (2,1 % af BNP) i 2015 og et overskud på 204 mio. EUR (1,2 % af BNP) i 2016.

(9) Det er afgørende at styrke den langsigtede modstandsdygtighed i den cypriotiske banksektor for at genoprette den finansielle stabilitet i Cypern og - på grund af de stærke indbyrdes sammenhænge - opretholde den finansielle stabilitet i euroområdet som helhed. Der er ved at blive gennemført væsentlige reduktioner og omstruktureringer af den cypriotiske banksektor. Repræsentanternes hus har vedtaget lovgivning om omfattende rammebestemmelser for genopretning og afvikling af kreditinstitutter. Som led i disse nye rammebestemmelser er den cypriotiske banksektor blevet reduceret omgående og betydeligt. For at opretholde den cypriotiske banksektors likviditet er der indført midlertidige administrative foranstaltninger.

(10) Gennemførelsen af omfattende og ambitiøse reformer på finansielle, finanspolitiske og strukturelle områder bør sikre, at Cyperns offentlige gæld bliver holdbar på mellemlang sigt.

(11) Kommissionen bør sammen med ECB og, hvis det er relevant, IMF regelmæssigt kontrollere, at det makroøkonomiske tilpasningsprogram gennemføres nøje, via tjenesterejser og regelmæssig, kvartalsvis rapportering fra de cypriotiske myndigheder.

(12) Under gennemførelsen af den politiske pakke bør Kommissionen yde supplerende rådgivning og teknisk bistand på specifikke områder.

(13) De cypriotiske myndigheder bør i overensstemmelse med de gældende nationale regler og national praksis inddrage arbejdsmarkedets parter og civilsamfundets organisationer i forberedelsen, gennemførelsen, overvågningen og evalueringen af det finansielle støtteprogram.

(14) Enhver form for finansiel støtte, der modtages til støtte for gennemførelsen af politikker under det makroøkonomiske tilpasningsprogram, skal være i overensstemmelse med Den Europæiske Unions retlige krav og politikker, navnlig Unionens rammer for den økonomiske styring. De foranstaltninger, der iværksættes for at støtte finansielle institutioner, skal gennemføres i overensstemmelse med Den Europæiske Unions konkurrenceregler. Kommissionen vil sikre, at alle de foranstaltninger, der er fastsat i et aftalememorandum i forbindelse med finansiel støtte under ESM, er i fuld overensstemmelse med denne afgørelse —

VEDTAGET DENNE AFGØRELSE:

Artikel 1

1. For at lette den cypriotiske økonomis tilbagevenden til bæredygtig vækst og finanspolitisk og finansiel stabilitet gennemfører Cypern nøje et makroøkonomisk tilpasningsprogram, hvis hovedelementer er fastlagt i artikel 2 i denne afgørelse. Det makroøkonomiske tilpasningsprogram (i det følgende benævnt ”programmet") tager fat om de særlige risici fra Cypern for den finansielle stabilitet i euroområdet og sigter mod hurtigt at genoprette en sund og bæredygtig økonomisk og finansiel situation i Cypern og genoprette landets kapacitet til at finansiere sig selv fuldt ud på de finansielle markeder. Programmet, hvori der tages behørigt hensyn til henstillingerne til Cypern i henhold til artikel 121, 126 og 136 og 148 i TEUF samt landets indsats for at efterkomme dem, sigter mod at udvide, styrke og uddybe de nødvendige politiske foranstaltninger.

2. Kommissionen overvåger sammen med ECB og, hvis det er relevant, IMF fremskridtene med gennemførelsen af programmet. Cypern yder Kommissionen og ECB sit fulde samarbejde. Cypern forsyner navnlig Kommissionen og ECB med alle de oplysninger, som disse finder nødvendige for overvågningen af programmet.

3. Kommissionen undersøger sammen med ECB og, hvis det er relevant, IMF i samarbejde med de cypriotiske myndigheder, hvilke ændringer og opdateringer af programmet, der måtte være nødvendige for at tage hensyn til f.eks. en betydelig kløft mellem de makroøkonomiske og budgetmæssige prognoser og de realiserede tal (herunder beskæftigelse), negative afsmittende virkninger samt makroøkonomiske og finansielle chok. For at sikre en gnidningsløs gennemførelse af programmet og bidrage til en holdbar korrektion af ubalancer yder Kommissionen løbende rådgivning og vejledning om reformer af finanspolitik, finansmarkeder og strukturreformer. Kommissionen foretager regelmæssigt en vurdering af programmets økonomiske virkninger og anbefaler de nødvendige korrektioner med henblik på at fremme vækst og jobskabelse, sikring af den nødvendige finanspolitiske konsolidering og minimere skadelige sociale virkninger.

Artikel 2

1. De vigtigste mål i det cypriotiske program er følgende: genoprettelse af en sund cypriotisk banksektor, videreførelse af den igangværende finanspolitiske konsolidering og gennemførelse af strukturreformer for at fremme konkurrenceevnen og en bæredygtig og afbalanceret vækst.

2. Cypern viderefører den finanspolitiske konsolidering i overensstemmelse med sine forpligtelser i henhold til proceduren i forbindelse med uforholdsmæssigt store underskud ved hjælp af permanente foranstaltninger af høj kvalitet, samtidig med at virkningerne for de dårligt stillede befolkningsgrupper mindskes mest muligt.

3. Cypern træffer de foranstaltninger, der er specificeret i stk. 4 til 15.

4. For at reducere underskuddet til under 3 % af BNP hurtigst muligt er Cypern rede til at iværksætte yderligere konsolideringsforanstaltninger. Specifikt er regeringen i tilfælde af dårligere indtægtsresultater end ventet eller højere sociale udgiftsbehov på grund af negative makroøkonomiske virkninger rede til at træffe yderligere foranstaltninger for at bevare programmets målsætninger, bl.a. ved at mindske diskretionære udgifter, samtidig med at virkningerne for de dårligt stillede befolkningsgrupper mindskes mest muligt. Likvide indtægter, som er højere end i fremskrivningerne for programmet, herunder eventuelle uventede gevinster, lægges til side eller anvendes til at nedbringe gælden i programperioden. Hvis der realiseres bedre resultater end forventet, kan dette, i det omfang det anses for at være varigt, i stedet mindske behovet for yderligere foranstaltninger i programmets sidste år.

5. Cypern opretholder en god gennemførelse af strukturfondene og andre EU-fonde.

6. For at genskabe en sund finansiel sektor viderefører Cypern en gennemgribende reform og omstrukturering af banksektoren og styrker levedygtige banker ved at genoprette deres kapital, tage fat om deres likviditetssituation og styrke banktilsynet. I programmet forudses følgende foranstaltninger og resultater:

a) sikring af, at likviditetssituationen i banksektoren nøje overvåges, og at der træffes passende foranstaltninger for at sikre tilstrækkelig likviditet i systemet i overensstemmelse med Eurosystemets regler. De nyligt indførte midlertidige restriktioner for den frie bevægelighed for kapital (bl.a. begrænsninger for hævning af kontanter, elektroniske betalinger og overførsler til udlandet) overvåges nøje. Målet er, at der ikke skal være kontrol længere, end hvad der er strengt nødvendigt for at forebygge alvorlige og umiddelbare risici for den finansielle stabilitet. De mellemfristede finansierings- og egenkapitalplaner for de indenlandske banker, som er afhængige af finansiering via centralbanken eller modtager statsstøtte, bør på realistisk vis afspejle den forventede nedgearing i banksektoren og mindske afhængigheden af låntagning hos centralbankerne, samtidig med at der undgås brandudsalg af aktiver og kreditstramning. Forordningerne om minimumslikviditetskrav opdateres for at forhindre koncentration i eurodenominerede aktiver i fremtiden;

b) etablering af en uafhængig værdiansættelse af aktiverne i Cyperns centralbank og Cyprus Popular Bank og hurtigt integrering af Cyprus Popular Bank’s operationer i Cyperns centralbank. Værdiansættelsen afsluttes hurtigt, så de relevante dele af de uforsikrede indskud i Cyperns centralbank kan frigives;

c) vedtagelse af de nødvendige forskriftsmæssige krav om en forøgelse af den mindst tilladte solvensprocent for tier 1-kapitalkvote til 9 % ved udgangen af 2013;

d) iværksættelse af foranstaltninger for at minimere skatteydernes omkostninger i forbindelse med omstrukturering af banker. Underkapitaliserede kommercielle og kooperative kreditinstitutter tilvejebringer i videst muligt omfang kapital fra private kilder, herunder, men ikke udelukkende bankernes aktionærer og kreditorer, inden der ydes statsstøtte. Alle omstrukturerings- eller afviklingsplaner skal godkendes formelt i henhold til statsstøttereglerne, før der ydes statsstøtte;

e) sikring af, at der oprettes et kreditregister, at den nuværende forskriftsmæssige ramme for långivningsprocedurer revideres og om nødvendigt ændres, og at der vedtages lovgivning til styrkelse af forvaltningen af forretningsbanker;

f) styrkelse af bankernes forvaltning, bl.a. ved at forbyde långivning til uafhængige bestyrelsesmedlemmer eller deres forbundne parter;

g) sikring af størst mulig inddrivelse af misligholdte lån, samtidig med at incitamenterne til strategisk misligholdelse fra låntagernes side mindskes mest muligt. Dette omfatter lempelse af begrænsningerne for beslaglæggelse af sikkerhedsstillelse og en effektiv overvågning og forvaltning af misligholdte lån. Cyperns centralbank udsender en vejledning om, at alle lån, der er forfaldne med mere end 90 dage, klassificeres som misligholdte;

h) tilpasning af reguleringen af og tilsynet med kooperative kreditinstitutioner til de regler, der gælder for forretningsbanker;

i) sikring af kooperative kreditinstitutioners levedygtighed og udvikling i samråd med Kommissionen og med underretning af ECB og IMF af en strategi for den fremtidige struktur, funktionsmåde og levedygtighed for sektoren for kooperative kreditinstitutter. Strategiens gennemførelse bør afsluttes senest medio 2015;

j) styrkelse af overvågningen af virksomhedernes og husholdningernes gæld og etablering af en ramme for målrettet omstrukturering i den private sektor og

k) yderligere styrkelse af rammerne for bekæmpelse af hvidvaskning af penge og sikring af fuldstændig gennemsigtighed for de enkelte enheder i overensstemmelse med bedste praksis.

7. I løbet af 2013 gennemfører myndighederne nøje budgetloven for 2013 med supplerende permanente foranstaltninger på mindst 351 mio. EUR (2,1 % af BNP). Cypern ændrer budgetloven for 2013, således at den kommer til at omfatte de yderligere konsolideringsforanstaltninger. Cypern træffer følgende foranstaltninger:

a) på udgiftssiden skal budgettet omfatte en reduktion af udgifterne til boligbyggeri på mindst 36 mio. EUR og en yderligere gradueret reduktion af lønningerne i den offentlige sektor samt strømlining af visse sociale ydelser;

b) på indtægtssiden skal de supplerende foranstaltninger omfatte stigninger i ejendomsskat, den lovbestemte selskabsskattesats, skattesatsen for renteindtægter, bankafgiften og gebyrerne for offentlige tjenester;

c) Cypern reformerer skattesystemet for motorkøretøjer, baseret på miljøvenlige principper og med sigte på at skabe yderligere indtægter;

d) Cypern indfører foranstaltninger til at begrænse sundhedsudgifterne og øge omkostningseffektiviteten i sundhedssektoren ved at styrke de offentlige hospitalers effektivitet, konkurrenceevne og omkostningseffektivitet. Desuden indfører Cyperns et egenbetalingssystem for et begrænset antal sundhedsydelser og lægemidler, og

e) Cypern sørger for en fuldstændig gennemførelse af de konsolideringsforanstaltninger, der er vedtaget siden december 2012.

8. Følgende foranstaltninger anvendes fra den 1. januar 2014:

a) udgiftssiden i budgettet skal omfatte: en reduktion af de samlede udgifter til sociale overførsler gennem bedre målretning for at spare mindst 28,5 mio. EUR, en yderligere reduktion af lønningerne i den offentlige sektor og i den offentlige sektor i bred forstand, indførelsen af et gebyr for offentlige transportkort for studerende og pensionister og strukturreformforanstaltninger i uddannelsessektoren for at reducere lønudgifter, og

b) udgiftssiden i budgettet for 2014 skal omfatte: en forlængelse af de midlertidige bidrag på bruttoindtægten for ansatte i den offentlige og private sektor indtil den 31. december 2016, momsstigninger, højere punktafgifter og en stigning i bidragene til den almindelige socialforsikringsordning.

9. For at sikre de offentlige finansers langsigtede holdbarhed gennemfører Cypern finanspolitiske strukturreformer, der bl.a. omfatter følgende foranstaltninger og resultater:

a) reformer af det almindelige pensionssystem og pensionssystemet i den offentlige sektor for at bringe det på en holdbar kurs, samtidig med at der tages fat om spørgsmålet om pensionernes tilstrækkelighed. Hvis det er nødvendigt, styrkes reformerne yderligere;

b) kontrol med væksten i sundhedsudgifterne med henblik på at styrke finansieringsstrukturens bæredygtighed og de offentlige sundhedsydelsers effektivitet;

c) en forbedring af de offentlige udgifters effektivitet og af budgetproceduren ved hjælp af effektive mellemfristede budgetrammer som et led i en bedre forvaltning af de offentlige finanser, i fuld overensstemmelse med direktivet om krav til budgetrammer og traktaten om stabilitet, samordning og styring (TSSS);

d) vedtagelse af passende retlige og institutionelle rammer for offentlig-private partnerskaber, der udformes i overensstemmelse med bedste praksis;

e) udarbejdelse af et program til at opnå et solidt virksomhedsledelsessystem for statsejede og halvoffentlige virksomheder og indledning af en privatiseringsplan for at forbedre den økonomiske effektivitet og genoprette gældsbæredygtigheden;

f) udarbejdelse og gennemførelse af en omfattende reformplan for at forbedre effektiviteten i skatteopkrævningen og skatteadministrationen, herunder foranstaltninger til sikring af en fuldstændig og rettidig anvendelse af lovgivning og standarder for international skattesamarbejde og udveksling af skatteoplysninger;

g) reform af skatten på fast ejendom;

h) reform af den offentlige administration for at forbedre dets funktion og omkostningseffektivitet, navnlig ved at revidere dens størrelse, ansættelsesvilkårene og de offentlig tjenesters funktionelle organisation, således at der sikres en effektiv udnyttelse af de offentlige ressourcer og kvalitetsydelser til befolkningen, og

i) reformer af de sociale ydelsers overordnede struktur og niveauer med henblik på at opnå en mere effektiv udnyttelse af ressourcerne og sikre en passende balance mellem social bistand og incitamenter til at arbejde.

10. Cypern gennemfører en reform af lønindekseringssystemet efter samråd med arbejdsmarkedets parter, i overensstemmelse med målene om en forbedring af økonomiens konkurrenceevne og under hensyntagen til udviklingen i arbejdsproduktiviteten. Den planlagte reform af offentlig bistand bør sikre, at social bistand fungerer som et sikkerhedsnet for at sikre en minimumsindkomst for dem, der ikke er i stand til at opretholde en basal levestandard, samtidig med at der er effektive incitamenter til at tage arbejde. Enhver ændring i mindstelønnen skal være i overensstemmelse med den økonomiske udvikling og udviklingen på arbejdsmarkedet og ske efter samråd med arbejdsmarkedets parter.

11. Cypern vedtager de resterende nødvendige ændringer af den sektorspecifikke lovgivning for fuldt ud at gennemføre tjenesteydelsesdirektivet. Ubegrundede hindringer på markedet for tjenesteydelser, navnlig for så vidt angår de regulerede erhverv, fjernes. Konkurrencelovgivningen forbedres gennem en styrkelse af de kompetente konkurrencemyndigheders funktion og af de nationale reguleringsmyndigheders uafhængighed og beføjelser.

12 Cypern reducerer inden udgangen af 2014 efterslæbet med hensyn til udstedelse af skøder til mindre end 2 000 og gennemfører garanterede tidsfrister for udstedelse af bygningscertifikater og skøder.

13. Cypern ændrer bestemmelserne om tvangssalg af belånt ejendom og tillader private auktioner hurtigst muligt inden udgangen af 2013. Domstolenes sagsbehandling fremskyndes, og domstolenes forsinkelser indhentes inden programmets afslutning.

14. Cypern tager initiativer til at styrke konkurrenceevnen i turistsektoren. Disse initiativer omfatter en gennemgang af strategien for turistsektoren for 2011-2015 baseret på en undersøgelse af, hvordan forretningsmodellen for turistsektoren kan forbedres, og en grundig analyse af, hvordan der bedst opnås tilstrækkelige luftfartsforbindelser for Cypern.

15. Cypern overtager og gennemfører fuldt ud den tredje energipakke, for så vidt angår energisektoren. Desuden udarbejdes der en omfattende udviklingsplan for omstruktureringen af den cypriotiske energisektor. Planen omfatter:

a) en udbygningsplan for den infrastruktur, der kræves til udnyttelsen af gas;

b) en oversigt over reguleringssystemet og markedsordningen for energisektoren og gaseksporten og

c) en plan med henblik på at etablere den institutionelle ramme for forvaltning af kulbrinteressourcer, herunder en ressourcefond, der modtager og forvalter offentlige indtægter fra offshore gasudvinding, og som oprettes i overensstemmelse med internationalt anerkendt bedste praksis.

Artikel 3

Denne afgørelse er rettet til Republikken Cypern.

Artikel 4

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 186 af 20.7.2012, s. 30.

[2] EUT C 219 af 24.7.2012, s. 13.

[3] Som specificeret i den dybdegående undersøgelse i 2012 for Cypern og de landespecifikke henstillinger i 2012 til Cypern inden for rammerne af det europæiske semester.